หุ้นพลังงานพุ่งนำ ตลาดหุ้นยุโรปปิดบวกต่อเนื่อง
ตลาดหุ้นยุโรปปิดพุ่งขึ้นเมื่อคืนนี้ (17 พ.ย.) โดยได้แรงหนุนจากการพุ่งขึ้นของหุ้นกลุ่มพลังงาน ซึ่งเป็นปัจจัยสำคัญที่ช่วยให้ตลาดหุ้นยุโรปปิดบวกติดต่อกัน 2 วันทำการ 
18 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.49% ปิด (17 พ.ย.) ที่ 379.88 จุด, ดัชนี CAC-40 ตลาดหุ้นฝรั่งเศสปิดที่ 4,937.31 จุด เพิ่มขึ้น 133.00 จุด หรือ +2.77%, ดัชนี DAX ตลาดหุ้นเยอรมันปิดที่ 10,971.04 จุด เพิ่มขึ้น 257.81 จุด หรือ +2.41% และดัชนี FTSE 100 ตลาดหุ้นลอนดอนปิดที่ 6,268.76 จุด เพิ่มขึ้น 122.38 จุด หรือ +1.99%
นักลงทุนยังคงเข้าซื้อหุ้นกลุ่มพลังงานอย่างคึกคัก โดยหุ้นโททาล และหุ้นรอยัล ดัทช์ เชลล์ ต่างพุ่งขึ้น 3.4%, หุ้นเคเบิล แอนด์ ไวร์เลส คอมมูนิเคชันส์ พุ่งขึ้น 5.4% หลังจากมีรายงานว่าบริษัทลิเบอร์ตี้ โกลบอล ตกลงซื้อกิจการเคเบิล แอนด์ ไวร์เลส, หุ้นเจนแมบ ทะยานขึ้น 11% หลังจากมีข่าวว่า ผลิตภัณฑ์ยาที่เจนแมบพัฒนาร่วมกับบริษัทจอห์นสัน แอนด์ จอห์นสันนั้น ได้รับอนุมัติให้วางจำหน่ายในสหรัฐ ส่วนหุ้นอีซีเจ็ท ร่วงลง 4.1% หลังจากบริษัทเปิดเผยผลประกอบการที่น้อยกว่าการคาดการณ์ของตลาด